I takt med at smitten i Aalborg er steget, har flere og flere peget på Jomfru Ane Gade som synderen. Nu bekræfter Styrelsen for Patientsikkerhed, at det især er her, smitten har spredt sig. -	Det er vores vurdering, at aktiviteten i Jomfru Ane Gade, særligt blandt de 20 til 29-årige, er medvirkende til, at vi ser høje incidenser i de fire sogne Budolfi, Vor Frelser, Vor Frue og Skt. Markus, skriver Styrelsen for Patientsikkerhed i en mail til TV2 Nord. Over halvdelen smittet i festgade Tal fra Styrelsens smitteopsporing viser, at der i perioden fra 15. maj til 22. maj i alt er registreret 148 smittede i de fire sogne i Aalborg. Ud af de 148 har 86 angivet enten at have været i Jomfru Ane Gade i smitteperioden, at have Jomfru Ane Gade som formodet smittekilde, eller bekendtskabskreds, som har været i Jomfru Ane Gade, som formodet smittekilde. Det gjaldt især de unge smittede mellem 20 til 29 år. Over 790 smittede i sogn Ser man bort fra Samsø, er Aalborg kommune det sted i landet, hvor smitten lige nu er højst. Budolfi og Vor Frelser sogne, der mandag lukkede ned, har henholdsvis 790 og 797 smittede per 100.000 indbyggere den seneste uge. Her er skoler, institutioner og kulturtilbud blandt andet lukket, indtil smitten når ned under grænsen på 600 personer per 100.000 indbyggere. Fra og med i dag skal man, på restauratørernes eget initiativ, også vise coronapas for at få udendørsservering i Jomfru Ane Gade.
Styrelsen for Patientsikkerhed bekræfter overfor TV2 Nord, at aktiviteten i Jomfru Ane Gade har haft stor indflydelse på de høje smittetal i Aalborg.